CELEX: 32018R1555
Language: lv
Date: 2018-10-17 00:00:00
Title: Komisijas Regula (ES) 2018/1555 (2018. gada 17. oktobris) par atteikumu piešķirt atļauju konkrētām veselīguma norādēm uz pārtikas produktiem, kuras attiecas uz slimības riska samazināšanu (Dokuments attiecas uz EEZ.)

18.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 261/3
               
            
         KOMISIJAS REGULA (ES) 2018/1555
         (2018. gada 17. oktobris)
         par atteikumu piešķirt atļauju konkrētām veselīguma norādēm uz pārtikas produktiem, kuras attiecas uz slimības riska samazināšanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 17. panta 3. punktu,
         tā kā:
         
                     (1)
                  
                  
                     Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tās nav atļāvusi saskaņā ar minēto regulu un tās nav iekļautas atļauto norāžu sarakstā.
                  
               
                     (2)
                  
                  
                     Regulā (EK) Nr. 1924/2006 arī paredzēts, ka pārtikas apritē iesaistītie uzņēmēji veselīguma norāžu atļaujas pieteikumus var iesniegt dalībvalsts kompetentajai iestādei. Dalībvalsts kompetentā iestāde derīgos pieteikumus pārsūta Eiropas Pārtikas nekaitīguma iestādei (EFSA, turpmāk “Iestāde”).
                  
               
                     (3)
                  
                  
                     Pēc pieteikuma saņemšanas Iestāde par to nekavējoties informē pārējās dalībvalstis un Komisiju, kā arī sniedz atzinumu par attiecīgo veselīguma norādi.
                  
               
                     (4)
                  
                  
                     Komisija, ņemot vērā Iestādes sniegto atzinumu, lemj par atļaujas piešķiršanu veselīguma norādēm.
                  
               
                     (5)
                  
                  
                     Pēc tam, kad uzņēmums Laboratoire Nurilia saskaņā ar Regulas (EK) Nr. 1924/2006 14. panta 1. punkta a) apakšpunktu iesniedza pieteikumu, Iestādei lūdza sniegt atzinumu par veselīguma norādi attiecībā uz Condensyl® un spermas DNS bojājumu samazināšanu. Lieli spermas DNS bojājumi ir vīriešu pavājinātas auglības/neauglības riska faktors (jautājums Nr. EFSA-Q-2016-00665) (2). Pieteikuma iesniedzējs piedāvāja šādu norādes formulējumu: “Kvercetīns un betalaīns, ko satur opuncijas augļu standartizētais sausais ekstrakts, apvienojumā ar N-acetilcisteīnu, cinku, B3, E, B6, B2, B9 un B12 vitamīnu preparātā Condensyl® mazina spermas DNS bojājumus (spermas kodolu dekondensācijas indekss un DNS fragmentācijas indekss). Lieli spermas DNS bojājumi (spermas kodolu dekondensācijas indekss un DNS fragmentācijas indekss) ir vīriešu pavājinātas auglības/neauglības riska faktors.”
                  
               
                     (6)
                  
                  
                     2017. gada 5. maijā Komisija un dalībvalstis saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka cēloņsakarība starp Condensyl® lietošanu uzturā un spermas DNS bojājumu samazināšanu nolūkā mazināt vīriešu neauglības risku nav noteikta. Veselīguma norāde neatbilst Regulā (EK) Nr. 1924/2006 noteiktajām prasībām, tāpēc atļauja nebūtu jāpiešķir.
                  
               
                     (7)
                  
                  
                     Pēc tam, kad uzņēmums Cargill R&D Centre Europe iesniedza pieteikumu saskaņā ar Regulas (EK) Nr. 1924/2006 14. panta 1. punkta a) apakšpunktu, Iestādei lūdza sniegt atzinumu par veselīguma norādi attiecībā uz bezcukura cieto konditorejas izstrādājumu, kurā vismaz 90 % ir eritritols, un zobu aplikuma samazināšanu, kas mazinātu kariesa risku (jautājums Nr. EFSA-Q-2017-00002) (3). Pieteikuma iesniedzējs piedāvāja šādu norādes formulējumu: “Pierādīts, ka bezcukura cietais konditorejas izstrādājums, kurā vismaz 90 % ir Zerose® eritritols, samazina zobu aplikumu. Liels zobu aplikums ir kariesa veidošanās riska faktors.”
                  
               
                     (8)
                  
                  
                     2017. gada 21. jūlijā Komisija un dalībvalstis saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka cēloņsakarība starp bezcukura cietā konditorejas izstrādājuma, kurā vismaz 90 % ir eritritols, lietošanu uzturā un ietekmi uz zobu aplikuma samazināšanu, kas mazinātu kariesa risku, nav noteikta. Veselīguma norāde neatbilst Regulā (EK) Nr. 1924/2006 noteiktajām prasībām, tāpēc atļauja nebūtu jāpiešķir.
                  
               
                     (9)
                  
                  
                     Pēc tam, kad uzņēmums Biosearch Life saskaņā ar Regulas (EK) Nr. 1924/2006 14. panta 1. punkta a) apakšpunktu iesniedza pieteikumu, Iestādei lūdza sniegt atzinumu par veselīguma norādi attiecībā uz Lactobacillus fermentum CECT 5716 un Staphylococcus koncentrācijas pazemināšanu mātes pienā. Paaugstināta Staphylococcus koncentrācija mātes pienā ir infekciozā mastīta riska faktors (jautājums Nr. EFSA-Q-2016-00318) (4). Pieteikuma iesniedzējs piedāvāja šādu norādes formulējumu: “Lactobacillus fermentum CECT 5716 pazemina Staphylococcus koncentrāciju mātes pienā. Paaugstināta Staphylococcus koncentrācija mātes pienā ir krūšu dziedzera bakteriālās disbiozes/mastīta riska faktors.”
                  
               
                     (10)
                  
                  
                     2017. gada 24. jūlijā Komisija un dalībvalstis saņēma Iestādes zinātnisko atzinumu, kurā tā, pamatojoties uz iesniegtajiem datiem, secināja, ka cēloņsakarība starp Lactobacillus fermentum CECT 5716 lietošanu uzturā un mātes pienā esošās Staphylococcus koncentrācijas pazemināšanu, kas mazinātu infekciozā mastīta risku, nav noteikta. Veselīguma norāde neatbilst Regulā (EK) Nr. 1924/2006 noteiktajām prasībām, tāpēc atļauja nebūtu jāpiešķir.
                  
               
                     (11)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Šīs regulas pielikumā minētās veselīguma norādes neiekļauj Regulas (EK) Nr. 1924/2006 14. panta 1. punktā paredzētajā Savienības atļauto norāžu sarakstā.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 17. oktobrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 404, 30.12.2006., 9. lpp.
         
         
            (2)  EFSA Journal 2017;15(5):4775.
         
            (3)  EFSA Journal 2017;15(7):4923.
         
            (4)  EFSA Journal 2017;15(7):4917.
      
      
         
            PIELIKUMS
            
               Noraidītās veselīguma norādes
            
            
                        Pieteikums – Regulas (EK) Nr. 1924/2006 attiecīgie noteikumi
                     
                     
                        Uzturviela, viela, pārtikas produkts vai pārtikas produktu kategorija
                     
                     
                        Norāde
                     
                     
                        Atsauce uz EFSA atzinumu
                     
                  
                        14. panta 1. punkta a) apakšpunktā minētā veselīguma norāde, kas attiecas uz slimības riska samazināšanu
                     
                     
                        
                           Condensyl®
                     
                     
                        Kvercetīns un betalaīns, ko satur opuncijas augļu standartizētais sausais ekstrakts, apvienojumā ar N-acetilcisteīnu, cinku, B3, E, B6, B2, B9 un B12 vitamīnu preparātā Condensyl® mazina spermas DNS bojājumus (spermas kodolu dekondensācijas indekss un DNS fragmentācijas indekss). Lieli spermas DNS bojājumi (spermas kodolu dekondensācijas indekss un DNS fragmentācijas indekss) ir vīriešu pavājinātas auglības/neauglības riska faktors.
                     
                     
                        Q-2016-00665
                     
                  
                        14. panta 1. punkta a) apakšpunktā minētā veselīguma norāde, kas attiecas uz slimības riska samazināšanu
                     
                     
                        Bezcukura cietais konditorejas izstrādājums, kurā vismaz 90 % ir eritritols
                     
                     
                        Pierādīts, ka bezcukura cietais konditorejas izstrādājums, kurā vismaz 90 % ir Zerose® eritritols, samazina zobu aplikumu. Liels zobu aplikums ir kariesa veidošanās riska faktors.
                     
                     
                        Q-2017-00002
                     
                  
                        14. panta 1. punkta a) apakšpunktā minētā veselīguma norāde, kas attiecas uz slimības riska samazināšanu
                     
                     
                        
                           Lactobacillus fermentum CECT 5716
                     
                     
                        
                           Lactobacillus fermentum CECT 5716 pazemina Staphylococcus koncentrāciju mātes pienā. Paaugstināta Staphylococcus koncentrācija mātes pienā ir krūšu dziedzera bakteriālās disbiozes/mastīta riska faktors.
                     
                     
                        Q-2016-00318